Almannavarnir telja að ekki þurfi að hafa miklar áhyggjur af úrkomu á Seyðisfirði um helgina þar sem kalt verður í veðri.
Spáð er talsverðri úrkomu á Seyðisfirði á morgun. Enn er í gildi óvissustig vegna hættu á að jarðfleki við skriðusárið síðan í desember falli úr hlíðinni.
Fram kemur á vef Veðurstofunnar að á morgun snjói í til fjalla og svo fari kólnandi á sunnudag. Uppsöfnuð úrkoma gæti náð allt að 70 millimetrum en í tilkynningu frá Almannavörnum kemur fram að ekki sé talið að hafa þurfi áhyggjur af helgarveðrinu. Jarðflekinn er þó enn á hreyfingu en ekki nándar nærri eins mikilli og 31. október. Þá færðist hann um 8 sentimetra á einum sólarhring samkvæmt speglum í hlíðinni. Radarmælingar voru í ólagi og mældu ekki neina hreyfingu en í samvinnu við framleiðendur tækisins var það endurstillt og beinir nú sjónum sínum sérstaklega að svæðinu í kringum skriðusárið.
Þá ætla Almannavarnir á næstu dögum að dreifa sérstökum rýmingarskiltum í hús á Eskifirði og í Neskaupstað. Á þeim eru gagnlegar upplýsingar fyrir íbúa ef kemur til rýmingar vegna hættu á ofanflóðum. Þegar íbúar hafa yfirgefið hús sín eiga þeir að setja þau í glugga eða á áberandi stað til að gefa til kynna að hús þeirra hafi verið rýmd. Sams konar skilti hafa þegar verið borin í hús á Seyðisfirði. Íbúar eru hvattir til að kynna sér vel upplýsingarnar á skiltunum og geyma þau á vísum stað.
Almannavarnir telja að ekki þurfi að hafa miklar áhyggjur af úrkomu á Seyðisfirði um helgina þar sem kalt verður í veðri.